Η **Τόνια (Αντωνία) Σωτηροπούλου** (Γλυφάδα, 28 Απριλίου 1987) είναι Ελληνίδα ηθοποιός, κυρίως του κινηματογράφου. Είναι πιο γνωστή για τον πρωταγωνιστικό της ρόλο στην βρετανική ταινία «Βerberian Sound Studio» μαζί με τον ηθοποιό Toby Jones και τη συμμετοχή της στην ταινία του Ντάνιελ Κρεγκ, Skyfall, ως κορίτσι του James Bond. Επίσης, έχει εμφανιστεί στην αμερικανική ταινία «Hercules» με πρωταγωνιστή τον Ντουέιν Τζόνσον. Στο IMDB ψηφίστηκε στην τέταρτη θέση στη λίστα με τις εξωτικές καλλονές.

Βιογραφία
---------

Γεννήθηκε στις 28 Απριλίου 1987 στη Γλυφάδα, όπου και μεγάλωσε. Φοίτησε στη δραματική σχολή του Γιώργου Κιμούλη, την οποία δεν ολοκλήρωσε, ενώ έχει παρακολουθήσει σεμινάρια υποκριτικής & σκηνοθεσίας στο Θέατρο των Αλλαγών, σεμινάριο Musical με τους Α. Καλογρίδη, Κ. Κωτσαδάμ, F. Becter και σεμινάρια υποκριτικής από τον John Strassberg στο Actor's Studio.

Ξεκίνησε την υποκριτική της καριέρα, σε ηλικία μόλις 17 ετών, με την ταινία «2 to tango» (σκην. Νίκου Περάκη) και τη θεατρική παράσταση «Όνειρο θερινής νύχτας», που παίχτηκε στο Θέατρο Αιξωνή Γλυφάδας. Ακολούθησε, το 2006, η ταινία «Λούφα και παραλλαγή» καθώς και η παράσταση «Λαχταρώ», η οποία ανέβηκε στην Κύπρο. Το 2007, έκανε το τηλεοπτικό της ντεμπούτο σε επεισόδιο της σειράς «10η εντολή» και παράλληλα πρωταγωνίστησε στη ταινία «Ψυχραιμία» (σκην. Νίκου Περάκη). Επιπλέον, συμμετείχε και στην παράσταση «Το τρέντυ θα σφυρίξει 3 φορές» (σκην. Σταμάτη Φασουλή).

Το 2008 εμφανίζεται σε κάποια επεισόδια των σειρών «Χρυσά Κορίτσια», «Αληθινοί Έρωτες», «Σε είδα» και «Λόλα». Ακολούθως, εγκαθίσταται στο εξωτερικό με σκοπό να κάνει διεθνή καριέρα. Αρχικά πηγαίνει για λίγο στο Βερολίνο κι έπειτα στο Λονδίνο, όπου ξεκινά σιγά σιγά να κλείνει δουλειές, συμμετέχοντας αρχικά στις ταινίες «Nativity» και «The Midnight Beast». Το 2012 ήταν μια σημαντική χρονιά για την ίδια ως ηθοποιό, αφού πρωταγωνίστησε στο βρετανικής παραγωγής θρίλερ «Βerberian Sound Studio» (σκην. Peter Strickland) μαζί με τον Toby Jones, έκανε ένα πέρασμα από την ταινία Skyfall (σκην. Sam Mendes) και έπαιξε στο «NORMAL (Real Stories from the sex industry)» (σκην. Nicola Mai).

Το 2014 κάνει ένα μικρό πέρασμα από την αμερικανική ταινία «Hercules» (σκην. Brett Rather) με πρωταγωνιστή τον Ντουέιν Τζόνσον και παίζει στην ταινία «Section». Το 2016 παίζει στις ελληνικές ταινίες «Εγκλωβισμένοι» και «The bachelor» (σκην. Αντώνη Σωτηρόπουλου) και στη βρετανική ταινία «Brotherhood» (σκην. Noel Clarke). Το 2017 πρωταγωνιστεί στις ελληνικές ταινίες «Mandelion» (σκην. Αχιλλέα Γατσόπουλου) και «Success Story» (σκην. Νίκου Περάκη), καθώς και στην αμερικανική «Everything Is Wonderful» (σκην. Pia Mechler). To 2018 πρωταγωνίστησε στην ταινία «Αίθουσα Αναμονής» (σκην. Αλέξανδρου Λεονταρίτη).

Το 2019 δανείζει τη φωνή της ως κυρία Μαθουσαλίξ στην ελληνική μεταγλώττιση της ταινίας κινουμένων σχεδίων «Αστερίξ: Το μυστικό του μαγικού ζωμού» και πρωταγωνιστεί στη θεατρική παράσταση «Ο χιονάνθρωπος και το κορίτσι» στο Ωδείο Ηρώδου Αττικού. Το 2020 ξεκινά γυρίσματα για την ταινία «Man of God» (σκην. Yelena Popovic), ενώ τη σεζόν 2020-2021 θα πρωταγωνιστήσει στην τηλεοπτική σειρά της ΕΡΤ «Τα καλύτερά μας χρόνια» (σκην. Όλγας Μαλέα).

Προσωπική ζωή
-------------

Το 2017 έγινε ζευγάρι με τον τραγουδιστή Κωστή Μαραβέγια και στις 11 Οκτωβρίου του 2021 παντρεύτηκαν στην Ύδρα με πολιτικό γάμο.

Οι γονείς της λέγονται Ανδρέας και Βούλα ενώ έχει δύο μεγαλύτερους ετεροθαλείς αδελφούς, τον Γιάννη (γ. 1966) και τον Στέφανο (γ. 1971) από τη πλευρά του πατέρα της.

Φιλμογραφία
-----------

### Τηλεόραση

| Έτος | Τίτλος Προγράμματος | Κανάλι | Ρόλος | Σημειώσεις |
| --- | --- | --- | --- | --- |
| 2007 | 10η εντολή | ALPHA | Κλειώ | Επεισόδιο: "Οικογενειακές αξίες" |
| 2008 | Τα Χρυσά Κορίτσια | ΕΤ1 | Κέλλυ | 1 επεισόδιο |
| Αληθινοί Έρωτες | ALPHA | Ελισάβετ Παλαιοκώστα | Επεισόδιο: "Η Φωτογραφία" |
| Σε είδα | ALPHA | Τζένη | Επεισόδιο: "Στον τόπο του εγκλήματος" |
| 2008-2009 | Λόλα | ΑΝΤ1 | Ρομίνα | 4 επεισόδια |
| 2009 | 40 Κύματα | ANT1 |  | 1 επεισόδιο |
| 2019 | The Selection |  | Όντιν | Τηλεταινία βρετανικής παραγωγής |
| 2020-2022 | Τα Καλύτερά μας Χρόνια | ΕΡΤ1 | Αντιγόνη | Πρωταγωνιστικός Ρόλος |
| 2022 | Τα Νούμερα | ΕΡΤ1 | ως Ίδια | Έκτακτη συμμετοχή |
| 2023 | Milky Way | Mega | Νίκη | Πρωταγωνιστικός Ρόλος |
| η Ζωή | ΑΝΤ1+ |  | Βασικό καστ |

### Κινηματογράφος

| Έτος | Τίτλος | Ρόλος | Σημειώσεις |
| --- | --- | --- | --- |
| 2004 | 2 to tango |  | κινηματογραφικό ντεμπούτο |
| 2006 | Λούφα και παραλλαγή |  | guest εμφάνιση |
| 2007 | Ψυχραιμία | Χρυσή | ελληνικής παραγωγής |
| 2009 | Nativity |  | βρετανικής παραγωγής |
| The Midnight Beast |  | βρετανικής παραγωγής |
| 2012 | Berberian Sound Studio | Έλενα | βρετανικής παραγωγής |
| Skyfall | ερωμένη Τζέιμς Μποντ | βρετανικής παραγωγής |
| 'NORMAL' (Real Stories from the sex industry) | Κάντι | βρετανικής παραγωγής |
| Paolo | Φρανσέσκα | μικρού μήκους / βρετανικής παραγωγής |
| 2014 | Section |  | βρετανικής παραγωγής |
| Hercules | Βίξεν | αμερικανικής παραγωγής |
| 2016 | The Bachelor | Έρρικα | ελληνικής παραγωγής |
| Εγκλωβισμένοι |  | ελληνικής παραγωγής |
| Brotherhood | Τζένετ | βρετανικής παραγωγής |
| 2017 | Mandelion | Μελινόε | μικρού μήκους / ελληνικής παραγωγής |
| Success Story | Βασιλική Καβαγιά | ελληνικής παραγωγής |
| Everything Is Wonderful | Μαρία | αμερικανικής παραγωγής |
| 2018 | Αίθουσα Αναμονής | Κάτια | ελληνικής παραγωγής |
| 2019 | Αστερίξ: Το μυστικό του μαγικού ζωμού | κυρία Μαθουσαλίξ | φωνή στην ελληνική μεταγλώττιση |
| 2021 | Man of God | Μαρία | γυρίζεται |

Θεατρογραφία
------------

| Έτος | Τίτλος | Θέατρο |
| --- | --- | --- |
| 2004 | Όνειρο Θερινής Νυκτός | Θέατρο Αιξωνή |
| 2006 | Λαχταρώ | Θέατρο Άνωσις (Κύπρος) |
| 2007 | Το τρέντυ θα σφυρίξει 3 φορές | Θέατρο Δημήτρης Χορν |
| 2019 | Ο Χιονάνθρωπος και το κορίτσι | Ωδείο Ηρώδου Αττικού |

Παραπομπές
----------

1. ↑  (Αγγλικά) *Internet Movie Database*. nm2695521. Ανακτήθηκε στις 11  Ιουλίου 2016.
2. ↑  *Freebase Data Dumps*. Google.
3. ↑  «Τόνια Σωτηροπούλου - Κωστής Μαραβέγιας: Οι φωτογραφίες του γάμου». *Ladylike.gr*. 12 Οκτωβρίου 2021. Ανακτήθηκε στις 23 Οκτωβρίου 2021.

Αναφορές
--------

*